# 鍾嘉欣

| 鍾嘉欣 |
| --- |
| 鍾嘉欣（2022年） |
| 女演員 |
| 羅馬拼音 | Chung Ka Yan |
| 英文名 | Linda Chung |
| 花名 | 洪白嵐、Miss Cool、嘉欣BB |
| 國籍 |  加拿大 |
| 出世 |  (1984-04-09) 1984年4月9號  加拿大楓樹嶺 |
| 職業 | 演員、歌手 |
| 語言 | 粵語、英文、普通話 |
| 教育程度 | 英屬哥倫比亞大學教育系二年級 |
| 宗教信仰 | 基督教 |
| 配偶 | Jeremy Leung（2015年結婚） |
| 仔女 | 三個（兩女一仔） |
| 音樂類 | 粵語流行曲 |
| 演奏樂器 | 鋼琴 |
| 出道地 |  加拿大溫哥華 |
| 出道日期 | 2004年4月1號 |
| 出道作品 | 《皆大歡喜》 |
| 代表作品 | 《溏心風暴》 《金石良緣》 《珠光寶氣》 《點解阿Sir係阿Sir》 |
| 活躍年代 | 2004年開始 |
| 唱片公司 | 星娛樂（2008年至2011年） 海蝶音樂（東南亞地區）（2008年至2011年） 星煥國際（2011年開始） |
| 經紀公司 | 無綫電視 |
| 網站 | www.linda-chung.net |
| **網路電影資料庫（IMDb）資訊** |
|  |
|

| 獎 |
| --- |
| 萬千星輝頒獎典禮 |
| 2006年 **飛躍進步女藝員** |
| 其他獎 |
| 2004年 國際華裔小姐冠軍 |

 |

**鍾嘉欣**（英文：**Linda Chung**；1984年4月9號—）係香港女演員同埋歌手，佢曾經係無綫電視花旦。

## 屋企

鍾嘉欣喺加拿大楓樹嶺出世，鄉下廣東茂名。佢屋企有阿爸阿媽、一個阿哥同一個家姐。2002年，喺溫哥華嘅譚普敦中學（Templeton Secondary School）畢業。後來，喺英屬哥倫比亞大學度讀書。同一年，佢喺英屬哥倫比亞省本拿比市麗晶廣場第一次舉辦嘅選美比賽《麗晶活力新星大賽（Crystal Cover Girl）》攞到第一名。

## 簡介

鍾嘉欣喺2003年參加溫哥華華裔小姐得到冠軍同另外嘅三個獎，之後喺2004年參加國際華裔小姐競選同樣得到冠軍，係第三個來自溫哥華嘅國際華裔小姐。之後同香港無綫電視簽約成為旗下經理人合約藝員。之後，佢初時獲無綫委任做「翡翠新力量」，後來就獲安排加入時裝版《皆大歡喜》扮演洪白嵐，好快就得到觀眾鍾意，更加憑呢個角色競逐萬千星輝頒獎典禮嘅進步最快演員二十大。由於佢又乖女，演技又唔錯，所以得到唔少監制支持，佢亦喺好短時間之內，接咗好多個廣告同音樂錄影帶，無綫都畀機會開始去力捧佢。

2006年，係鍾嘉欣嘅上位期，佢憑《法證先鋒》入面嘅林汀汀一角，獲雜誌選為「最理想的螢幕情人」，因此再成為「宅男女神」，迅速成為無綫電視嘅「當家花旦」之一。僅僅出道兩年嘅佢憑《隨時候命》、《人生馬戲團》同埋《法證先鋒》入面嘅角色上位，喺2006年萬千星輝頒獎典禮奪得「飛躍進步女藝員」。

鍾嘉欣（2007年6月）
2007年，佢以《溏心風暴》裡面嘅常在心而人氣急升，演技亦開始得到觀眾認同，更加憑呢個角色以黑馬姿態競逐2007年萬千星輝頒獎典禮「最佳女演員」，同一時間做埋「我最喜歡女主角」最後五強，常在心呢個角色亦攞咗「十大我的至愛電視角色」嘅獎。《溏心風暴》呢套劇更加令佢同林峰成為觀眾一致都認同嘅螢幕情侶，佢哋亦都憑呢套劇榮獲「我的至愛情侶檔」。重有佢識講流利英文，加上本身為人低調，仲有甜美同高貴嘅氣質重有清純乖女嘅形象，呢啲都係佢喺娛樂圈嘅優勢。同一年，佢亦成功開拓埋電影市場，參予咗第一套片《十分愛》，已經得到各界嘅認同，喺2008年1月，佢更憑呢一部處女作獲提名第27屆香港電影金像獎嘅最佳新演員。之後，喺《十分愛》電影嘅姊妹作《我的最愛》中雖然只係客串咗一幕，同樣得到好評。

2008年係佢喺演藝事業嘅高峰，喺呢一年佢總共有成五部電視劇同埋一部電影推出。其中由佢主演嘅電視劇《金石良緣》就為自己創下咗良好嘅口碑，演技進步神速，令到覺得佢冇演技嘅人亦都改變咗睇法，佢喺劇入面再度同馬浚偉拍戲並且再一次飾演兩公婆，氣質就好似金童玉女咁，仍然非常之受觀眾歡迎。喺《法證先鋒II》裡面，佢只能夠喺呢套劇客串其中幾集，表現亦都一樣獲得好嘅評價，佢嘅觀眾緣亦都愈來愈好。喺《溏心風暴之家好月圓》度，原本飾演李司棋個女嘅佢，無綫電視見佢同林峯喺《溏心風暴》度嘅銀幕情侶檔受到大部分觀眾嘅歡迎，最後佢就被安排飾演于素心，並且要周旋喺林峯同黃宗澤飾演嘅角色之間，繼上年佢喺《溏心風暴》嘅戲份兩度做咗最高收視之後，呢套嘅姊妹作《溏心風暴之家好月圓》亦都係全年嘅收視冠軍，而最高50點收視亦要歸功喺佢同米雪轉讓股份嘅一幕戲度，佢嘅表現亦都得到好嘅評價。

以前曾經喺節目度現場唱歌嘅佢，都得到唔錯嘅評價。以前曾經喺一啲節目度現場獻唱嘅佢，獲得不俗嘅評價。喺2006年，佢亦都唱出佢第一首嘅歌曲《發誓》，收錄喺《金牌女兒紅》入面，呢首係佢第一次主演嘅《搜神傳》嘅片尾曲。之後，佢唱咗唔少由佢演出嘅電視劇嘅主題曲同片尾曲。除咗電視劇嘅主題曲同片尾曲，佢亦有唱兒歌，都好受小朋友嘅歡迎。除咗拍劇集、電影同廣告，無綫重幫佢開拓歌唱事業，同星娛樂（Star Entertainment Ltd）簽約正式做歌手，成為歌、影、視三棲嘅藝人。同年嘅8月20號出咗第一張個人專輯《1人晚餐，2人世界》，喺10月21日推出埋第二版，銷量都幾好，發行咗三個月就有金唱片15,000張嘅銷量，獲得「最暢銷本地女新人」嘅稱號。佢嘅第二主打歌曲《其實我不快樂》亦喺網上面熱播，大受歡迎。喺年尾，佢以《金石良緣》同埋《搜神傳》裡面嘅施嘉嘉同薊彩芝同前輩級演員一齊競逐2008年萬千星輝頒獎典禮「最佳女演員」同「我最喜歡女主角」最後五強。另外，佢亦喺唔少香港大型音樂頒獎典禮度攞咗多個女新人嘅獎項。

另外，同一年佢同廖碧兒、林峯同蕭正楠一齊擔任「奧運之星」幫北京奧運宣傳。

喺2009年11月12號，佢推出第二張個人大碟《My Love Story》，當中嘅《日夜想你》、《生死也為愛》同《有一天》都係佢自己作曲嘅。《日夜想你》做咗嗰年嘅第一主打，佢嘅創作因為呢首歌而得到外界嘅肯定，更加憑呢首歌曲喺幾個音樂頒獎典禮度獲頒發歌曲獎項，佢嘅專輯喺發行大約一個月亦獲得金唱片嘅銷量。喺2009年萬千星輝頒獎典禮，佢就以《珠光寶氣》裡面嘅宋子凌入圍「最佳女配角」嘅最後五強。喺呢一年，佢雖然只係得一部電視劇推出，不過因為喺《老友狗狗》裡面飾演中性嘅角色黎羨如，個樣更加被指好似台灣嘅人氣偶像吳尊，亦都因為佢嘅演出有突破，加上角色有新鮮感，所以得到好多好評。

2010年，由曾志偉所領導嘅賀歲電影《72家租客》裡面，佢飾演曾志偉同袁詠儀嘅女，第一次做一位詠春打女，演技都得到好評。2010年3月，佢已經連續三年攞到壹電視大獎嘅「十大電視藝人」。

同一年，佢有三套主演嘅電視劇喺無綫電視度播，其中《老友狗狗》更係嗰年嘅第一季劇集收視冠軍同埋全年劇集收視頭五名。另外，佢又憑《蒲松齡》裡面嘅柳心如得到「十大我的最愛電視角色」，同時間又憑《蒲松齡》裡面嘅柳心如入圍咗2010年萬千星輝頒獎典禮「最佳女演員」，同一時間做埋我最喜歡女主角最後五強。之後喺11月後期播映嘅《囧探查過界》飾演鬼魂飄鍾意得，外間頭一兩集對呢套劇同佢個角色好壞參半，但係好快已經對佢嘅表現全部都一致畀好嘅評價。

喺2011年1月5號，繼2010年早期同鄭融合唱嘅派台歌《愛得起》之後，隔咗接近一年時間，終於派出今年佢嘅第一主打改篇歌曲《If You Want Me》去各大電台同埋電視台。商業電台不嬲都唔支持無綫電視出身嘅歌手，新人一年之後好多都唔會有機會再次上佢個榜，但就喺呢首歌派台之後，佢嘅感情同歌唱技巧唔單止令到外界對佢改觀，佢亦都榮獲商業電台嘅唱片騎師黃君慧、余迪偉同鄺兆昌喺電台度讚賞，最後佢終於可以上倒903專業推介。

3月25號，佢發行咗佢第三張嘅個人音樂大碟《My Private Selection》，亦喺同一日舉行咗首賣會同埋喺4月3號舉行簽唱會，《My Private Selection》係佢出道至而家嘅第一張新曲加精選。呢隻碟除咗收錄得到媒介都認同嘅第一主打歌《If You Want Me》，亦都收錄咗另外嘅四首新歌，包括佢嘅創作作品《得閒找你》，同埋另外嘅三首《囉嗦》、《I'll Be Waiting For You》、《愛得起（獨唱版）》。隻碟裏面更加收錄埋十三首精選嘅單曲，包括《1人晚餐。2人世界》同《My Love Story》裡面嘅歌。

2011年，佢憑住之前喺電視劇裡面出色嘅演出，佢獲傳媒捧為「花旦嘅接班人」，更加譽為無綫電視旗下嘅新「四大花旦」之一，再一次奠定佢嘅視壇地位。同年4月至5月，電視劇《點解阿Sir係阿Sir》播映，係佢另一部代表作。佢響劇入面做嘅古嘉嵐喺第八集先至出場，戲份同第二男主角嘅吳卓羲差不多，都係自作多情咁鍾意第一男女主角嘅炮灰角，而且佢哋冇編埋一齊，令唔少人不滿，都為佢哋唔抵。佢出場之後，最初係扮酷嘅保齡球教練姿態現身，好快做咗觀眾同網民嘅討論焦點。後來，Miss Cool嘅冰山融化咗，佢同陳豪嘅感情戲受到熱烈嘅關注，佢哋「愛的抱抱」重令到觀眾同網民回味無窮。到咗後期劇情發展就嚟尾聲，陳豪嘅角色臥底身份畀人揭發，令到畀人呃感情嘅鍾嘉欣崩潰。觀眾一方面讚賞佢嘅演技，另一方面就不齒陳豪角色嘅所作所為，大鬧佢係世紀賤男，觀眾唔單止一面倒咁稱讚佢嘅演出，覺得佢比楊怡喺呢部劇同《談情說案》嘅表現重好。同一時間話佢絕對有能力喺頒獎禮上面爭獎，各大報章都罕有咁熱烈報道呢件事。喺大結局之前，喺冇龐大嘅製作同宣傳之下，「Miss Koo」成功掀起咗全城嘅熱話，佢都親身上咗翡翠台節目《東張西望》接受訪問。

## 音樂作品

### 唱碟

|  |  |
| --- | --- |
| **年份** | **唱碟** |
| 2008年 | 1人晚餐。2人世界 |
| 1人晚餐。2人世界 Reloaded |
| 2009年 | My Love Story |
| 2010年 | My Love Story Happy Ending Edition |
| 2011年 | My Private Selection |
| 2012年 | Love Love Love |
| Love Love Love（最幸福特別版） |
| 2016年 | 星空愛情 |

### 演唱會

|  |  |
| --- | --- |
| **年份** | **演唱會** |
| 2013年 | 鍾嘉欣Love Love Love演唱會2013 |
| 2014年 | 鍾嘉欣大愛馬來西亞演唱會2014 |

### 創作作品

|  |  |
| --- | --- |
| **年份** | **創作作品** |
| 2008年 | 過山車（作曲） |
| 有沒有她（作曲） |
| 2009年 | 日夜想你（作曲） |
| 有一天（作曲） |
| 生死也為愛（作曲） |
| 有一天（國）（作曲） |
| 讓我繼續愛你（國）（作曲） |
| 2011年 | 得閒找你（作曲） |
| 2012年 | 友愛是這麼簡單（國）（作曲、作詞） |
| 2013年 | 然後（作曲） |
| 我結婚了（作曲） |
| 2014年 | 大愛（作曲） |
| 2017年 | 做你的晨曦（媽咪晨早起身就望住我）（作曲、作詞） |

## 參演過嘅劇集

| 年 | 標題 | 飾演 |
| --- | --- | --- |
| 2004 | 皆大歡喜 《Virtues of Harmony II》 | 洪白嵐 （Michelle） |
| 2005 | 奇幻潮 《Fantasy Zone》 | Cathy |
| 隨時候命 《Always Ready》 | 施楚淇 （Sandra） |
| 2006 | 人生馬戲團 《The Bitter Bitten》 | 路　丹 （Lo Dan） |
| 法證先鋒 《Forensic Heroes》 | 林汀汀 （Lam Ding Ding） |
| 2007 | 我外母唔係人 《Heavenly In-Laws》 | 紫　微 （Zhi Mei） |
| 迎妻接福 《Best Bet》 | 杜麗瑩 （To Lai Ying/Sheila） |
| 溏心風暴 《Heart of Greed》 | 常在心 （Sheung Joi Sum） |
| 2008 | 金石良緣 《A Journey Called Life》 | 施嘉嘉 （Sze Ka-Ka） |
| 法證先鋒II 《Forensic Heroes II》 | 林汀汀 （Lam Ding Ding） |
| 溏心風暴之家好月圓 《Moonlight Resonance》 | 于素心 （Yue So Sum） |
| 搜神傳 《Legend of the Demigods》 | 薊彩芝 （Gai Choi chi） |
| 珠光寶氣 《The Gem of Life》 | 宋子凌 （Sung Chi Ling/Elise） |
| 2008 | 老友狗狗  | 黎羨如 （Lai Sin Yu） |
| 2010 | 蒲松齡 《The Legend of Pu Song Ling》 | 柳心如 |
| 公主嫁到 | 吳四德（阿四） |
| 囧探查過界 《Cross Boundary Exploration》 | 鍾意得（得仔） |
| 2011 | 點解阿Sir係阿Sir 《Yes Sir, No Sir》 | 古嘉嵐（Miss Cool） |
| 九江十二坊 《The Twelve Mills of Jiujiang》 | 宋子澄 |
| 荃加福祿壽探案 《Fun with Liza and the Gods of Life》 | 詩　影 |
| 2012 | 缺宅男女 | 關嘉樂 |
| 當旺爸爸 | 高如珠（Madam Ko） |
| 耀舞長安 | 卞玉嫣（首席舞優） |
| 護花危情 | 喬子琳（Miss Kiu） |
| 我外母唔係人 | 紫　薇（百花仙子） |
| 幸福摩天輪 | 康如楓 |
| 2013 | 巨輪 | 卓靜（Rachel） |
| 2014 | 愛情來的時候 | Linda |
| 飛虎II | 鍾韋恩 |
| 大藥坊 | 杜佳期 |

## 參考

## 出面網頁

* 鍾嘉欣嘅官方網站
* 鍾嘉欣喺香港影庫嘅資料（香港繁體）
* 鍾嘉欣喺互聯網電影資料庫嘅資料（英文）
* 鍾嘉欣喺豆瓣電影嘅資料（簡體中文）
* 鍾嘉欣喺時光網嘅資料（大陸簡體）
* 香港網絡大典：鍾嘉欣
* 2004 年度國際華裔小姐選舉
* 鍾嘉欣嘅新浪微博

|  |  |  |
| --- | --- | --- |
| 前任： **王燁希** | **溫哥華華裔小姐競選冠軍 2003年** | 繼任： **李亞男** |

|  |  |  |
| --- | --- | --- |
| 前任： **陳泳錦** | **國際華裔小姐競選冠軍 2004年** | 繼任： **李亞男** |